CELEX: 62020TN0678
Language: lt
Date: 2020-11-12 00:00:00
Title: Byla T-678/20: 2020 m. lapkričio 12 d. pareikštas ieškinys byloje Solar Electric ir kt. / Komisija

2021 2 8   
            
            
               LT
            
            
               Europos Sąjungos oficialusis leidinys
            
            
               C 44/49
            
         
      2020 m. lapkričio 12 d. pareikštas ieškinys byloje Solar Electric ir kt. / Komisija
      
      (Byla T-678/20)
      (2021/C 44/72)
      Proceso kalba: prancūzų
      
         Šalys
      
      
         Ieškovės: Solar Electric Holding (Lamantenas, Prancūzija), Solar Electric Guyane (Lamantenas), Solar Electric Martinique (Lamantenas), Société de production d’énergies renouvelables (Lamantenas), atstovaujamos advokatės S. Manna
      Atsakovė: Europos Komisija
      
         Reikalavimai
      
      Ieškovės Bendrojo Teismo prašo:
      
                  —
               
               
                  dėl toliau nurodytų priežasčių panaikinti 2020 m. rugsėjo 3 d. Komisijos sprendimą SA.40349 (2020/MI3) B2/AD/MKL/D*2020/101866, kuriuo atmestas jų 2020 m. birželio 20 d. skundas dėl valstybės pagalbos, kurią pagal 2006 m. liepos 10 d., 2010 m. sausio 12 d. ir rugpjūčio 31 d įsakymus dėl tarifų taikymo Prancūzijos valstybė suteikė fotovoltinių modulių gamintojams:
                  
                              —
                           
                           
                              pagal Reglamento (ES) 2015/1589 24 straipsnio 2 dalį ieškovės gali pateikti skundą Komisijai, kad praneštų apie neteisėtą pagalbą;
                           
                        
                              —
                           
                           
                              pagal Reglamento (ES) 2015/1589 12 straipsnio 1 dalį Komisija privalo nedelsdama pradėti preliminarų tyrimą dėl bet kokio skundo, susijusio su neteisėta pagalba;
                           
                        
                              —
                           
                           
                              Komisija privalo taikyti SESV nuostatas dėl valstybės pagalbos ir negali jų pažeisti.
                           
                        
            
         Ieškinio pagrindai ir pagrindiniai argumentai
      
      Grįsdamos ieškinį ieškovės remiasi trimis pagrindais.
      
                  1.
               
               
                  Pirmasis ieškinio pagrindas grindžiamas klaida skundžiamame sprendime, kiek juo nustatyta, kad ieškovių pateiktas skundas nepatenka į 2015 m. liepos 13 d. Tarybos reglamento (ES) 2015/1589, nustatančio išsamias Sutarties dėl Europos Sąjungos veikimo 108 straipsnio taikymo taisykles (OL L 248, 2015, p. 9), 24 straipsnio 2 dalies taikymo sritį. Ieškovės tvirtina priešingai.
               
            
                  2.
               
               
                  Antrasis ieškinio pagrindas grindžiamas teisės klaida, kurią Komisija padarė aiškindama Reglamento 2015/1589 12 straipsnio 1 dalies taikymo sritį. Ieškovės teigia, kad jų kaip suinteresuotųjų šalių statuso pakanka, kad, remiantis minėta nuostata, Komisijai būtų taikoma pareiga nedelsiant pradėti preliminaraus tyrimo etapą dėl bet kokio skundo, susijusio su neteisėta pagalba
               
            
                  3.
               
               
                  Trečiasis ieškinio pagrindas grindžiamas tuo, kad Komisija neįvykdė savo pareigų pagal SESV 107, 108 ir 109 straipsnius ir minėtą Reglamentą 2015/1589. Ieškovės teigia, kad Komisija turi taikyti SESV nuostatas dėl valstybės pagalbos ir negali nenagrinėti skundo dėl neteisėtos pagalbos.